Вместо новини | Noise\nTag Archives: Вместо новини\n„Мики Маус“ министри, в чакалнята на еврото сме, мишената НСО – и Радев, обединителят\n2020-07-11 Емилия Милчева\nPost Syndicated from Емилия Милчева original https://toest.bg/vmesto-novini-13-17-july-2020/\nЯ да видим какво имаме тази седмица.\nНай-важното е в края ѝ – България и Хърватия влизат в чакалнята на еврото (ERM II) и в Банковия съюз. Това се случи в третия мандат на Бойко Борисов и лаврите ще останат за него. Фиксираният курс на лева към еврото се запазва – 1,95583 лв. за 1 евро, а от 1 октомври т.г. най-големите български банки ще бъдат под прекия надзор на Европейската централна банка.\nБорисов обяви новината в петък вечерта пред разделения на две площад „Независимост“ – полицейски кордон изолираше протестиращите срещу правителството, заели позиции пред Президентството, и симпатизантите на ГЕРБ, докарани с автобуси и струпани пред Министерския съвет. „Не сме заедно и затова не съм щастлив“, заяви Борисов, държа реч и се прибра на „Дондуков“ 1. Подкрепящите го свиха знамената, качиха се в автобусите, с които ги докараха, и потеглиха към родните места.\nПреди Борисов при „своите“ се появи и президентът Румен Радев, произнесе и той слова, после се прибра на „Дондуков“ 2. А хората пред Президентството поеха по жълтите павета към Народното събрание.\nПо-рано тази седмица двама президентски съветници бяха арестувани по скандали за търговия с влияние и шпионаж. Затвориха се нощни заведения на закрито заради COVID-19; тези по морето остават, тъй като са на открито. И… Ооо, какъв е този анимационен герой, писукащ във Facebook? Ама това бил министърът на правосъдието! Изглежда, че критериите на управляващите са толкова занижени, че рекрутват и „Мики Маус“ хора*.\nЛесно му е на Кирилов\nПри толкова медийни пажове, пиари и обслужващи ГЕРБ клавиатурки, грехота е да оставят Данаил Кирилов сам да пише постовете си в социалната мрежа. Даже на Бойко Борисов му ги пишат. „Прост съм и ми е лесно“, както казваше глас-като-на-Борисов в скорошен запис. Изглежда, че и Кирилов е улеснен откъм капацитет.\nДа се преразкажат обърканите мисли в публикацията му е непосилно; да се осмислят – работа за клиничен психолог. Първоначално хората се питаха дали профилът на министъра не е хакнат, но истината ни разочарова. Кирилов се присмива на акцията на „Да, България“ и лидера ѝ Христо Иванов, който пробва десант на плаж, прикаламисан към имение на Ахмед Доган. Сравнява Иванов със Спондж Боб Квадратните гащи, герой от американска анимационна поредица за деца, и се опитва да бъде ироничен.\nИронията обаче не се удава на човек, който аха-аха да целуне ръка на Лидера, посочил го за министър. Човек, който се навежда толкоз ниско, може да хихика, да се зъби, да пролайва, да поддаква. Не и да е ироничен. Психолозите определят иронията като една от най-нюансираните форми на изразяване, тъй като е свързана с несъответствието между това, което казвате, и това, което не казвате. Присъща е на хора с висока емоционална интелигентност.\nИронични, с каскети, четат Толстой. Що е то?\nИ главният прокурор се опитва да напредне с иронията – той също се упражни по акцията на „Да, България“.\n„Опитът на един засега неуспял политик да щурмува Зимния дворец е неуспешен към този момент поради няколко причини. Най-малкото, това не е Зимният дворец, вътре не е Каренин, той е с гумена лодка, а не с „Аврора“. Явно се опитва да установи работническо-селска власт. Дали ще успее, не мога да ви кажа“, коментира Иван Гешев пред журналисти, като сбърка името на граф Алексей Каренин от романа „Ана Каренина“ с това на Александър Керенски, председател на Временното правителство на Руската република през ранната есен на 1917 г.\nРазбира се, можем да допуснем, че романът на Лев Толстой е на нощното шкафче на главния прокурор – и съдбата на изоставения от съпругата си граф го е докоснала някак си. Други догадки няма да правим.\nНе иронично, а „принципно“, по собствените му думи, Иван Гешев заяви, че „прокуратурата не се притеснява да разследва Доган, Пеевски“: „По същия начин, по който днес извършваме действия по претърсване и изземване в Администрацията на президента, по същия начин извършихме действия и в Министерството на околната среда и водите и в Главна дирекция „Борба с организираната престъпност“. Имаме еднакви стандарти и не ги прилагаме в зависимост от това дали става въпрос за министър-председател, за Доган, за Пеевски.“\nТака си е – за първи път прокурори влязоха в Президентството и претърсваха часове наред; арестувани са Пламен Узунов, секретар по правни въпроси на президента, и Илия Милушев, съветник по сигурността и отбраната.\nА Върховната административна прокуратура разпореди на три министерства – на строителството, на околната среда и на туризма, – както и на ДНСК, да проверят на място и по документи какви строежи са планирани и извършени в местността Аркутино (на границата на общите Созопол и Приморско) и в парк „Росенец“ край Бургас (където е лятната резиденция на Ахмед Доган).\nГлавният прокурор говори за безстрашието на прокуратурата до изкопи с тонове отпадъци край Червен бряг, определени като опасни, завишили леко нивата на радиоактивност в района. Такива са намерени и край Плевен и „Кремиковци“. Акциите са заради досъдебното производство, по което като обвиняеми са привлечени бизнесмените Атанас и Пламен Бобокови, зам.-министърът на околната среда Красимир Живков и др.\n„Ако си бял бизнесмен и правиш това нещо, не искам да си представям какви са черните“, заяви Гешев. Ние знаем, че не иска.\nНационалната служба за охрана (НСО) стана мишена и бушон\nСлед цялата патаклама на плажа на Догансарай, накрая се оказа, че НСО сама си е виновна, че пази Доган. За такива като почетния председател на ДПС бе вписана специалната алинея 4 към чл. 22 на Закона за НСО, според която НСО пази и „други лица, свързани с националната сигурност, посегателството спрямо които би подронило, отслабило или създало затруднения на властта в Републиката“.\nОставката на шефа на държавната охрана – бригаден генерал Красимир Станчев, не решава проблемите на службата (самият той имаше идеи за промени в края на миналата година, когато я оглави), нито променя факта, че не НСО решава дали да охранява лица като Доган. Прави го специална комисия, в която влизат шефовете на НСО, ДАНС и главният секретар на МВР. Националната служба за охрана няма как да не изпълни вменените ѝ по закон правомощия, ако контраразузнаването е подало оперативна информация.\nАко парламентът приеме внесените тези дни законови промени, следващият шеф на НСО ще има правото сам да решава кой и при какви условия да ползва държавна охрана. „Другите лица“ обаче ще останат.\nБорисов размаха писмо, с което НСО е поискала ограничаване на достъпа по вода и суша до района на парк „Росенец“, където е имението на Доган. Но не каза, че според чл. 13, ал. 3 от Закона за НСО осигуряването на безопасността на охраняваните лица в местата на тяхното пребиваване, както и по време на придвижването им е сред описаните функции на службата. Тоест, ако НСО е получила информация от ДАНС (без значение скалъпена или истинска), е длъжна да реагира. А ДАНС, нека припомним, е подчинена пряко на премиера.\nКой удави добрата новина\nЧленството в ERM II, или Механизма на обменните курсове, е сериозно постижение за правителството, но дали Бойко Борисов ще успее да консумира позитивите му? Лайтмотив в Бойко-Борисовото говорене е как само той и ГЕРБ са защитници на евро-атлантизма (и еврото, и eвропейското изобщо) и затова искат да ги свалят от власт „по учебника на КГБ“. Не е тайна, че за Москва българският път към еврото значи отдалечаване от нейната орбита.\nБорисов, ГЕРБ и подопечната им прокуратура обаче изваждат България от орбитата на държавността и демокрацията. Но дори в условията на рекорден брой заразени от коронавирус и връщане на някои ограничения „след дъжд – качулка“ (като например забрана на баловете, когато баловете минаха) управляващите не посмяха да забранят протестите.\nПървият, под наслов „Свободата няма нужда от Каскет“, е вече факт и събра на едно място активисти на „Демократична България“, БСП, АБВ, Мая Манолова, както и граждани, подкрепящи президента. Причината – акцията на прокуратурата в Президентството. Ще последват още и още. Против Гешев или в защита на Радев – кое обедини тези хора?\nБългарското лято ще се окаже твърде горещо. Извънредният труд за полицаите ще е твърде много.\n* Навремето „Мики Маус“ пари се наричаха т.нар. компенсаторки – един вид, ненужни хартийки без реална стойност. – Б.а.\n2020-06-20 Емилия Милчева\nPost Syndicated from Емилия Милчева original https://toest.bg/vmesto-novini-15-19-june-2020/\n2020-06-13 Емилия Милчева\nPost Syndicated from Емилия Милчева original https://toest.bg/vmesto-novini-8-12-june-2020/\nТова идва като първа „честитка“ към премиера. И макар Борисов да е гърмян заек откъм записи, все пак не вече е като при първия му мандат, когато се появиха онези записи от Банкя – тогава още го обичахме.\nБойко БорисовБългарияВасил БожковВместо новининовиниобзорПолитика\n2020-06-06 Емилия Милчева\nPost Syndicated from Емилия Милчева original https://toest.bg/vmesto-novini-1-5-june-2020/\nКадри от Правец, кокаин и ритони\n2020-05-30 Емилия Милчева\nPost Syndicated from Емилия Милчева original https://toest.bg/vmesto-novini-25-29-may-2020/\nПод стряхата България тази седмица ври и кипи като водопад. Не Ниагарски, а роден, наш, Крушунски. Къде се изгуби коронавирусът? Ами ген. проф. д-р Венцислав Мутафчийски? Затиснаха ги новите арести на прокуратурата, нови количества заловен кокаин, нови разкрития за убийства – и за ритони. COVID-19 вече не е първа новина: има все повече излекувани и все по-малко заразени, а ген. Мутафчийски вече се появява в костюм на пресконференциите на Националния оперативен щаб. 2020-та, година четвърта от третия мандат на Бойко Борисов.\nТова екоминистерство ли е…\n… или лавка за уреждане на мръсни бизнеси? Зам.-министърът на околната среда и водите Красимир Живков – в схеми за отпадъци, в момента е в ареста, където са и видните предприемачи братя Бобокови. Според прокуратурата Живков действал като регулировчик за вноса (и износа) на тонове боклуци, насочвайки бизнеса към определени фирми. По тези схеми Бобокови се разследват за престъпления срещу околната среда и данъчни измами в особено големи размери.\nСъщият Живков е подписвал на два пъти и графици за ползване на вода от пернишкия язовир „Студена“, когато положението е било критично. Заради водната криза в Перник през януари бе арестуван и обвинен в умишлена безстопанственост екоминистърът Нено Димов. След близо 2 месеца го пуснаха под домашен арест. А водният режим в Перник ще отпадне до месец, обеща друг министър.\nЗаместник-министърът не е някоя герберска „калинка“, това е човек състоятелен, със завиден произход от фамилия, пред която премиерът Бойко Борисов благоговее. Родственик на Тодор Живков – баба му била първа братовчедка на Тато, родом е от Правец, откъдето е и един дългогодишен партньор на Борисов на белот. Само тези няколко условия са достатъчни да се издигне и замогне в България, все едно при БСП или ГЕРБ. Пред БНР тия дни вицепремиерът Томислав Дончев не успя да се сети от коя квота е Живков – на ГЕРБ или на „Обединени патриоти“. Ами ако е от квотата на Борисов? Това би обяснило и временната амнезия на Дончев.\nИзглежда, че на върха на МОСВ „проспиват“ и водната криза в Перник, и вноса на съмнителни боклуци на съмнителни места. При тия пристъпи на апнея не са усетили и зловонието, изпускано във Варненския залив от спуканата тръба за фекални води. За изграждането ѝ отговорност носи МОСВ, сключило договора със строителя SFELINOS S.A. през 2011 г., по време на първия кабинет на ГЕРБ и Борисов. А тръбата си тече от миналото лято, но за премълчаването министърът на околната среда Емил Димитров вини Община Варна. Къде са били Басейновата дирекция и местната РИОСВ? Сигурно за риба.\nИ текат – пратки с кокаин. За има-няма четири месеца в София бяха заловени близо 900 кг – повече от половин тон в кашоните с лайм през февруари и 320 кг в „Студентски град“ тази седмица.\nСпоред експерта от Центъра за изследване на демокрацията Тихомир Безлов „има опит да се възстановят каналите за разпространение на наркотици“. Потвърждава се информацията на Службата на ООН за контрол на наркотиците и предотвратяване на престъпленията, че Eвропа е била наводнена с кокаин въпреки пандемията. Наркобароните се възползвали от факта, че вносът в Европа на плодове, зеленчуци и други хранителни продукти от Южна Америка е сред малкото сфери, незасегнати сериозно от епидемията. Европейската служба за борба с наркотиците отбелязва в доклад за 2019 г., че България е транзитна страна за доставка на наркотици за Западна Европа и Близкия изток.\nА в МВР да мислят за по-правдоподобни обяснения от това, че автомобилът с белия прах в „Студентски град“ бил спрян за „случайна проверка“. Случайна проверка може да има на някой с флешове и расти, у когото да открият цигара джойнт. Не и на кола с пакети кокаин в багажника.\nИ докато гражданинът – собственик на колата, влиза в ареста, на други им предстои да излязат – с гривна. Спецсъдът реши Арабаджиеви да са под домашен арест. Задържаха ги в Испания на 7 март м.г. и оттогава са все зад решетките.\nАвстралиецът Джок Полфрийман обаче окончателно остава на свобода, тъй като Върховният касационен съд отказа да възобнови делото, с което предсрочно е освободен. Осъден на 20 години за убийството на Андрей Монов, той излежа 12 и бе освободен предсрочно миналата есен. Вече няма пречка да се завърне в родината си. Но се оказва, че има – МВР му е попречило да се качи на самолет за Австралия, съобщи самият Полфрийман във Facebook. От Вътрешното ведомство неохотно са се задействали след запитвания на журналисти.\nДалеч от родината\nДруги едва ли ще могат да се върнат в родината – не искат, а и не ги пускат. В Сърбия отново отложиха делото за екстрадиция на Цветан Василев, някога собственик на Корпоративна търговска банка (КТБ). И така шеста година Белград не дава банкера на българските съдебни власти. Не е ясно какви са намеренията и на Обединените арабски емирства относно екстрадицията на хазартния бос Васил Божков, поискана в началото на март.\nКолкото и свободни да са в тези чужди държави и все едно в какъв лукс тънат, те вече нямат специалния статут на ВИП, с какъвто се ползваха в България. Там са обикновени богати хора. Не се отнасят към тях с преклонение, никой не им се подмазва – освен сервитьорите, които чакат бакшиш, никой не поддаква и никой не показва, че се страхува от тях. Депресиращо е усещането довчера хората да са шепнели името ти, а днес никой да не те разпознава.\nВ пореден пост в социалната мрежа Божков обяви, че ритон от колекцията му от антични предмети, конфискувана от властите, се е появил за продан. От Националния исторически музей, където се съхраняват предметите му, отговориха, че ритонът е под видеонаблюдение 24 часа в денонощието. Записите ще бъдат изпратени в съда, за да се докаже, че обвиненията са несъстоятелни.\nА на Васил Божков бяха предявени 7 нови обвинения (освен предишните 11) – за подбудителство към четири убийства и опит за изнасилване. Според прокуратурата той е ръководил организирана престъпна група за убийства и изнудвания.\nПо време на парламентарния контрол пък се разбра и че Държавната комисия по хазарта (ДКХ) е оказвала дългогодишна подкрепа на няколко големи оператора в бизнеса – „Еврофутбол“, „Евробет“, „Ню Геймс“ и „Национална лотария“. Утвърждавала е частично „нищожни“ правила, по които са оперирали фирмите на Божков и на довчерашните му партньори, а днес свидетели срещу него – братя Найденови. Разбра се още, че при 4000 проверки на ДКХ и НАП така и не са открили онези липсващи 700 милиона държавни такси, които сега търси министърът на финансите Горанов от Божков.\nВ оная „паметна записка“ от миналото лято Божков иска от бизнесмена Кирил Домусчиев да му осигури „пълен съпорт“ от ДКХ. Какъв по-голям съпорт от гореописания?\nГоранов, чао! И сЪботажи\n2020-05-16 Емилия Милчева\nPost Syndicated from Емилия Милчева original https://toest.bg/vmesto-novini-11-15-may-2020/\nТази седмица не е под знака на COVID-19. Акциите на Васил Божков изместиха коронавируса от първата му позиция в дневния ни ред. Бизнесменът, който е обвинен у нас в 11 престъпления и е на свобода в Обединените арабски емирства, иска да си го върне на властта. Тя му взе хазартния бизнес и уникалната колекция от антики – и за броени дни от могъщ бос го сведе до изгнаник, който никога повече няма да си възстанови предишния статут. Лош съм бил, мафиот съм бил – на̀ ви сега! Мафията е пращала по куриер отрязани уши, пръсти, мъртва риба, писмо с куршум, а Божков праща акции на футболен отбор по куриер – и дава публичност на SMS-и.\nКакво излиза от тях\nМинистърът на финансите на държава членка на ЕС разговаря чрез SMS-и с човек, „пропуснал“ да внесе 700 млн. лв. за 5 години, и му обещава да „инструктира“ шефа на комисия, която би трябвало да регулира и контролира бизнеса му. Това се разбира от скрийншота на чат между два айфона, в който единият събеседник фигурира като Vladi Goranov.\nШеф на Държавната комисия по хазарта (ДКХ) е „девойката“ Мария Филипова, оглавявала ДКХ между 8 февруари 2018 г. и 12 април 2019 г., а сега заместник-председател на Комисията за финансов надзор. Един от SMS-ите е датиран от този период, а друг – от времето, когато начело на ДХК е Александър Георгиев („Сашо“), освободил поста в началото на февруари т.г. ДКХ е същата тази комисия, чийто шеф и един от нейните членове са лични номинации на министъра на финансите, а през януари 2020 г. Горанов предложи да стане и едноличен орган.\nВсе пак SMS-ите не са снимка. Сега като тръгнат едни изявления – че са манипулирани, че не е сигурно кой е Vladi Goranov и пр. Дали обаче Божков няма и фотографии в архива си от компромати – как двамата седят на маса, не в кабинет в Министерството на финансите, и си говорят? Като онзи кадър на Горанов с Делян Пеевски…\nИначе същността на съобщенията от айфоните е ясна. „Комисията играе срещу нас. По твоя заповед или го прави на своя глава?“ „Дай указания, нали сме се разбрали!“ и слушкането на Vladi Goranov – за среща, за ценни указания, за каквото и да е. Но историята на политическите скандали в България помни далеч по-пиперливи компромати, като разговори на Бойко Борисов, Мирослав Найденов и прокурора Кокинов, на Ваньо Танов, вече покойник, на Симеон Дянков.\nГоранов винаги измисля забавни извинения. За снимката с Пеевски, седнали само двамата на маса: „Оказахме се на едно и също място.“ За луксозния апартамент в затворен комплекс: „Живеем в апартамента на кръстника, защото земетресението от 2012 г. стресира децата.“ Сега какво ли ще каже… Отговорникът за приходите и дължимото към хазната заяви, че няма да коментира твърдения на лице с публични задължения от над 700 млн. лв. Божков може да блъфира и да няма други компромати срещу финансовия министър. Ами ако има – от срещата „след ските“ или кой знае, да са се „оказали“ на едно и също място… Горанов обаче може все пак да подаде оставка в знак на несъгласие с „политическото решение“ на Бойко Борисов за 9% ДДС за ресторантьорите. И никой няма да го пита повече за апартамента и хазартните връзки. Край на сЪботажите.\nНо държавата също има своите инструменти, а и държи най-близките на Божков хора. Въпреки това за премиера Борисов ще стане още по-сложно. Менда Стоянова – финансов министър? Акциите на задлъжнелия с милиони футболен отбор „Левски“ ще се окажат най-малкият му проблем. Божков постъпи правилно, като ги прехвърли на бащата-на-бащиците-на-футбола. Сега Борисов е хем собственик, хем не е, а се налага да намери решение. За разлика от ромите, на които им прехвърлят дружества с милиони задължения, но хич не им пука. Акциите на „Левски“ са като косите на Апостола, рече баскетболният треньор Тити Папазов, първоначално нарочен от Божков за техен джиритар. (Да не се бърка с главатар.) Е, значи са музейна реликва от българския футбол – защото косите на Дякон Игнатий са такава.\nДругото от седмицата\n… не е много. След тримесечно прекъсване отново се появи новина за човек, чието име публиката беше забравила. Висшият съдебен съвет е получил чувствителни данни за съдия Андон Миталов, за когото държавният секретар на САЩ Майк Помпео обяви, че има забрана да влиза на територията на Съединените щати заради „корупционно поведение“. Според председателя на Върховния касационен съд Лозан Панов САЩ не са изпращали до българските власти никакви конкретни данни за съдията, пуснал в Москва обвинен за шпионаж в полза на Русия.\nНо едни други данни вече ще се получават редовно в българската данъчна администрация. За тях се бореше някогашният шеф на митниците в първия кабинет на Борисов – Ваньо Танов, но не получи подкрепа дори от финансовия министър Симеон Дянков. Десетина години по-късно се случи малко чудо – третият кабинет на Борисов предложи, а парламентът одобри по-засилен контрол над „Лукойл“. Какво значи това? Означава повече приходи от акцизи например, защото ще трябва за месец руската компания да лицензира шестте бази като отделни данъчни складове, които сега са един; да надгради системите им за видеонаблюдение и да постави повече измервателни уреди по нефтопровода, които ще подават данни към Агенция „Митници“.\nИ ако тази законодателна промяна заслужава хвала, друга една очаквано е обявена за дискриминационна. Квотите в супермаркетите, въведени от България за български стоки, са нарушение на европейското законодателство – и до месец да ги няма! Това казва Европейската комисия. Какво ще каже земеделската министърка Десислава Танева на едни близки до властта фирми за млечни продукти – си е неин проблем. Само да не им пише SMS-и.\nСофийски улици се разтопиха и автомобили на стотици столичани се нацапаха с битум. Столичната община се прочу с калпави ремонти, а кметицата Фандъкова пак извади дежурното обяснение, че ще има санкция за извършителите на ремонта. Впрочем фирми, свързани с Божков, работят по проекти на Столичната община, а правеха и ремонти на уличната мрежа в столицата, на пътища и др. По съвпадение бизнесът на арестуваната негова… позната – Лиляна Деянова (ЛиЛана) – също е свързан с пътищата.\nИначе – отварят моловете. Очаквано, след като разрешиха на ресторантите, кафенетата, парковете и дори басейните да работят. Ген. Венцислав Мутафчийски сложи лятната военна униформа. Тити Папазов пак ще се разплаче. Обявен е конкурс за най-добър политически виц, първа награда – 25 години*. Съботажи.\n* Предпоследното изречение е съветски виц.\nБожков ft. Горанов, кеф в пандемия, камери за „Лукойл“\n2020-05-09 Емилия Милчева\nPost Syndicated from Емилия Милчева original https://toest.bg/vmesto-novini-4-8-may-2020/\nИнфодемията COVID-19 бе нарушена от интервюто на хазартния бос Васил Божков пред bTV от Дубай, с което той обяви, че държи силна покер ръка и може да я покаже: „Само с Влади Горанов (министъра на финансите – б.р.) съм си говорил… Естествено, че (сме имали) лични контакти и срещи, също разговори по телефона, SMS-и. Да не би г-н Горанов да твърди, че не се е срещал с мен многократно? Не вярвам.“\nНе, финансовият министър призна за срещи – обсъждали закона за хазарта, не виждал проблем. Един вътрешен министър преди време, Румен Петков (АБВ), така твърдеше, че се е срещнал с братя Галеви не заради пазара на дрога, а за да му… докладват за трафик на наркотици. Макар че първоначално отричаше.\nБожков – по пътя на Цветан Василев\nДа не би Васил Божков да блъфира? Едва ли. Божков прави същото, което и друг виден беглец преди него – собственикът на Корпоративна търговска банка Цветан Василев. И Василев започна с изявления, че може да направи публично големи разкрития за връзки с управляващите, че все пак ги е направил – но ги запечатал в каси като застраховка „Живот“. И Божков, както и банкерът беглец обвиняват трети олигарх – Делян Пеевски, който „дърпа конците в сянка“.\nБожков, който е с 11 обвинения, на свой ред обвини властта, че била „хунта“. По време на целия Преход той живееше и богатееше необезпокояван от никоя власт, в т.ч. и от тази, която нарече „хунта“. Със съучастието на много власти Василев създаде, разви и изгуби банката си. И двамата днес се намират в чужбина – банкерът е в Сърбия, хазартният бос – в Обединените арабски емирства (ОАЕ), а исканията за екстрадиция на българската прокуратура си отлежават. Дават по някое интервю на избрани от тях медии, по нещо разкриват и разбира се, кроят как да отмъстят на тези, които ги прецакаха.\nЦветан Василев например съобщи през 2015 г., че бившият вече управител на БНБ Иван Искров има тайни сметки в банка в Танзания. Божков пък стигна до министъра на финансите, с когото консултирал бизнеса си. И двамата бегълци имат в запас доказателства и за други срещи, а хазартният бос обещава да снабди медиите с нови разкрития… Може и да координират усилия с банкера. В очакване на кулминация и епилог сме.\nА премиерът мери мускули с вируса\nСлед няколкомесечно съжителство COVID-19 започна да ни става банален – не колкото джипката на Борисов, но и за това си има време. Вирус и премиер си мерят мускулите в ежедневните новинарски емисии, защото кой може да се справи със заразата, ако не Бойко Борисов. Социологическо проучване на „Галъп Интернешънъл“ тази седмица му отреди 55% одобрение, а според същия сондаж тревожността в българското общество заради пандемията намалява.\nЕвропейските проучвания обаче не са така благосклонни за настроенията в България. Според изследване, направено сред 85 000 европейци и публикувано от агенция „Ройтерс“, българите и гърците са най-недоволни от живота си в условията на ограничения, наложени заради вируса.\nСтига тулупи пред телевизорите, плувайте за здраве\nИ въпреки че Борисов и подчинените му повтарят и повтарят как мерките у нас са най-леки в сравнение с много европейски държави, решиха да се погрижат за психиката на българите – и ги пуснаха навън. Стига са клечали пред телевизорите, бездруго генерал професор доктор Венцислав Мутафчийски ще се явява там вече само веднъж седмично. Затова премахнаха КПП-тата в полунощ на 6 май, отвориха музеите, парковете и планините – и дори басейните (но не и фитнесите). Но най-важното – разрешиха на заведенията, които имат маси на открито, да работят. Лобизмът помогна и разстоянието между масите се запазва, каквото е в момента – 1,5 м, тъй като собствениците на заведения се ядосаха на изискването за дистанция от 2,5 м.\nПри над 100 заразени на ден връщаме мерките, закани се публично Борисов. Това е по-скоро послание към Мутафчийски и Националния оперативен щаб (НОЩ) – да внимават с тестовете и с бройките. Че тулупите по диваните само това чакат – да се събудят в пет следобед и да почнат да питат Бойко Борисов. Медийната любов е по-изменчива от плеймейтка – едно време журналистки му носеха баници в Банкя и оди за него пишеха, а днес даже го и питат… Но „в пламъка на любовта се крият / нагар или фитил, и те ще я затрият“ („Хамлет“). Ако Борисов обаче го няма, дали пък някои журналистки няма да получат абстинентен синдром?\nФитил има, въпроси няма\nА въпроси е важно да се задават. Например как под носа на НОЩ областни болници една по една излизат извън строя. Как видинската болница стана огнище на зараза след първия пациент с COVID-19, приет на 2 април. Болницата в Ямбол – също, а повечето от заразените с коронавирус и настанени за лечение в нея са от ромската махала „Райна княгиня“. И от двете лечебни заведения отправят призиви за помощ, за персонал, от Видин молят армията за дезинфекция. Област Пазарджик остана временно без реанимация, след като шефът, медицинска сестра и санитарка са с коронавирус. ОРАИЛ на МБАЛ – Пазарджик е „единственото напълно оборудвано отделение по реанимация в областта и в него се лекуват най-тежките случаи от града и региона“. А след като и инфекциозното отделение се запълни, някои частни болници в Пазарджишко склониха най-сетне да поемат… общо трима с коронавирус.\nНо ген. Мутафчийски успокоява, че огнищата засега били изолирани и здравната система ще издържи. Болници, старчески и социални домове и гурбетчии, които се връщат от чужбина, са източници на зараза. Да му вярваме ли – или да пием кафе на слънце, на евтин или безплатен шезлонг?\nКупони за кеф – и малко фурми\nТрудови хора на България пътуват към Черно море. При пристигането им ги чакат журналистки с камери и микрофони, за да ги попитат дали са доволни. Все пак правителствените инициативи се нуждаят от ретранслация. А докато народът почива, Борисов и министрите работят без заплати.\nТази картинка засега е… картинка. Зависи как и кога ще се реализира половинмилиардната идея за ваучери, които бюджетът, сиреч ние, да платим за около три милиона работещи, тоест – за себе си. В добавка – и безплатни шезлонги, за които държавата ще плати на концесионерите отново с нашите пари. Но има съществена подробност – част от тези три милиона българи със сигурност не искат да почиват на Българското Черноморие. Някои може и да искат, но не и на хотел.\nТози пандемиен кеф е платен с нашите пари. Те ще бъдат раздадени от управляващите на тези, на които разрешиха да бетонират Черноморието и които продължават да го правят.\nСъщите тези управляващи, които здраво се посрамиха, представяйки бартер между частни фирми като хуманитарна помощ. За фурмите е думата. 32 тона храни от България са изпратили фирмите „Интръст“ на Делян Пеевски и „Градус“, която е имала бизнес отношения със земеделската министърка Десислава Танева. Фурмите пък е пратила инженеринговата компания „Пал Технолоджи“ от Абу Даби, разкри Антикорупционният фонд. Шокирани от пратката, управляващите прехвърлиха фурмите на БЧК. А можеха да ги продадат на някой винпром за ракия, вместо да ги тъпчат в складовете. Оттам и да ги изнесат, няма кой да разбере.\nНа бас, че…\nНо на акцизните складове държавата изведнъж реши да затегне контрола – ускорява се монтирането на камери за 24-часово видеонаблюдение. А наред с това и една особено съществена промяна – „Лукойл България“ ще трябва да отдели и лицензира като отделни данъчни складове шестте си бази, свързани с нефтопровода. Сега те се водят като един данъчен склад. Всеки от тях трябва да има отделна банкова гаранция, както и да бъде снабден с измервателни уреди и видеонаблюдение. „Лукойл“, то се знай, не иска.\nБитката ще се реши в парламента – при обсъждането на текстовете в комисии и при гласуването им в пленарната зала. Помагачи „Лукойл“ ще намери лесно. Съпругът на лидерката на социалистите е техен служител, а и да не се забравя на чия земя е построен летният сарай на Доган. Ако този текст мине през парламента… Да бъдем реалисти. Празникът на храбростта – Гергьовден, вече мина. В петък на първо четене в парламента мина и новото законодателство за борба с пандемията, където е и текстът, който нарушава интересите на „Лукойл“. Никой в пленарна зала не отвори дума за това. Да видим какво ще се случи на заседанията на комисиите при подготовката за второ четене.\nОт „Лукойл“ заплашиха със спиране на работа. Какво следва – среща с премиера?\nО, Шипка, вече ще имаш тунел\n2020-05-02 Емилия Милчева\nPost Syndicated from Емилия Милчева original https://toest.bg/vmesto-novini-27-april-1-may-2020/\nРожденият ден на министъра на финансите мина, но България още не е в чакалнята на еврозоната, както си беше пожелал Владислав Горанов за тазгодишния 30 април. За поредното отлагане обаче все пак бяхме подготвени от премиера Борисов още през февруари. Тия дни той произведе събитие, в което беше упомената и въпросната „чакалня“, както наричаме Механизма на обменните курсове (ERM II). Министър-председателят разговарял по телефона с френския президент Еманюел Макрон, обсъдили кризата, предизвикана от COVID-19, мерките за справяне, донорската конференция на 4 май и някъде в последните абзаци на правителственото прессъобщение се мъдри изречението: „Разчитаме на подкрепата Ви за ERM II и днес, след като сме подали официално документи към Европейската централна банка (ЕЦБ)“.\nИ ето ти недоразумение вместо новина. Нали заявката за ERM II е дадена от по-рано? Наложи се Министерството на финансите (МФ) да поясни, че става въпрос за писмо до ЕЦБ заради „процеса по установяване на тясно сътрудничество с Банковия съюз“. За разлика от досегашния процес на присъединяване към европейската валута, към България бе поставено и условието за присъединяване към Банковия съюз. Макар именно Борисов преди 3 седмици да заяви, че до 30 април България ще кандидатства за чакалнята на еврозоната.\nПроцесът очевидно върви – властта се надява да сме на скамейката в чакалнята през юли. Тази седмица гуверньорът на БНБ Димитър Радев отново го потвърди, уверявайки, че е изключено левът да се обезцени.\nИ докато охотно обясняват за еврозоната, управляващите пропуснаха да кажат, че на 4 май България ще пусне емисия външен дълг за 2 млрд. евро. Засега няма подробности за матуритета на книжата и други подробности, но в МФ със сигурност са наясно с неприятната новина, че е поскъпнало обслужването на 10-годишни български облигации. А това означава, че новият дълг вероятно ще струва още по-скъпо на българските данъкоплатци.\nЗащо се случи? Според някои суаповата линия, която БНБ сключи с ЕЦБ за 2 млрд. евро, е изплашила инвеститорите. ЕЦБ вече има такива линии с Швеция, Швейцария, Великобритания и с още няколко държави, повечето от които не са в еврозоната. Управителят на БНБ и премиерът, в хор с много други, обаче тълкуват тази „пухена възглавничка“ в полза на почти сигурно членство в ERM II.\nПравителството едва ли е избрало удачния момент да щурмува антрето на еврозоната. Но на други пандемията от COVID-19 не им пречи. Никак даже.\nФилията винаги пада от намазаната страна…\n… но в чинията на когото трябва. „Децата ни ядат филии с не знам какво си“, беше казал през септември 2010 г. първият земеделски министър на ГЕРБ Мирослав Найденов. Е, сега ядат само не-знам-какво-си. За изминалите от ония кулинарни представления 10 години в схемите за училищно хранене бяха наместени определени фирми, но храната, както констатират родители, не е добра. Просто земеделските министри спряха да обикалят и да я вкусват пред камерите.\nКое предизвика родителския гняв тази седмица? От една страна, получените 300 грама кашкавал за двата месеца извънредно положение, от друга – желанието на някои семейства да дарят получената храна, но липсата на организация ги обезкуражи. Млечните продукти са дадени на семействата на малките ученици по схемите „Училищно мляко“ и „Училищен плод“, които се финансират основно с европейски средства. За учебната 2019–2020 г. бюджетът на „Училищен плод“ е около 14 млн. лв., а на „Училищно мляко“ – около 16 млн. лв. и към момента изпълнението по двете схеми е близо 70%. Селекцията на фирмите в двете схеми е на Министерството на земеделието и храните и ДФ „Земеделие“, който изплаща средствата.\nПред БНР училищният директор от Враца Румен Петков казва, че зад тези половин милион пакета, които се подготвят по схемите, стоят много сериозни интереси. „Това, че тези хора по време на криза искат да вземат тези пари, които са договорили, не е ощетяване, а нахалство“, заявява той.\nДобре е някой да занесе пакет и в кабинета на земеделския министър Десислава Танева, да закуси с 30-те грама кашкавал и краставица вместо плод и да каже стават ли за консумация. Защото изглежда, че държавата храни по-добре няколко фирми, отколкото половин милион български деца.\nПод прикритието, че помага на българския бизнес, Танева направи възможното да уреди предимства за някои фирми за млечни продукти в търговските вериги. Тази седмица се усети, че е направила гаф – постановлението на Министерския съвет ги задължава да продават 90% млечни продукти, произведени 100% от българско мляко. Само че толкова крави, овце и кози в България няма, затова производителите забъркват сухо мляко и други съставки в сирената и кашкавала. Така че процентът ще бъде сериозно намален.\nНе, г-жа Ангелкова не е виновна за вируса\nИ докато едни броят евро, а други лапат филии, министърът на туризма недоумява защо браншът иска оставката ѝ. „Оставка се иска, когато си виновен за нещо конкретно, не си направил нещо конкретно… В момента ситуацията е такава, че буквално секторът не функционира и напрежението е огромно. Аз ли съм виновна за това, че има зараза от коронавирус? Аз ли съм буквално разпространила тази зараза?“, пита Николина Ангелкова.\nБуквално не. Но какво конкретно е направила освен призивите към българите да изберат българското море? Съгласна е да отпаднат визите за руснаци, а не знае, че това не зависи от България. А и не казва какви комплименти ще получат българите, ако изберат Черноморието – залежала храна, замърсени води, джебчии или например шезлонг и бира за по петарка.\n„Патриотизмът е хубаво нещо, но човек не е длъжен да е патриот с риск да бъде набит, нае…, а дори и отровен. Да го подмятат мутрите на плажа, да му взимат пари и за слънцето, дето грее…“, пише д-р Тони Филипов в „Редута“.\nМоже би генерал Мутафчийски, а не Ангелкова трябва да е рекламното лице за българския туризъм за българи. Смеем ли да откажем покана за родното море от най-одобряваната личност в България? Но този рейтинг не е само тукашен феномен. Американският „Мутафчийски“, д-р Антъни Фаучи, се ползва от 78% одобрение и само 7% неодобрение – и вече е бранд. Лицето му е на отварачки, чаши за кафе, стикери In Dr. Fauci We Trust (по аналогия с In God We Trust), съобщават американски издания.\nНие в Ангелкова не вярваме. Нито в схемите 60/40, съдейки по възползвалите се от тях – луксозни хотели, собственост на офшорки, „Лудогорец“, едно от големите казина, най-голямата столична общинска фирма „Център за градска мобилност“ (ЦГМ) и др. ЦГМ, собственост на община с бюджет от 1,729 млрд. лв. за 2020 г., ще получи 364 000 лв. за мартенските заплати. А за участието си в три борда 31 столични общински съветници получават близо четири пъти повече от тази сума на месец – 1,2 млн. лв., по 4000 лв. на човек. Не за да вземат някакви особено важни решения за столичната приватизация – за 2018 г. приходите от продажби са малко над 52 млн. лв., 45 милиона от които от приватизацията на Общинската банка. А за да мълчат – което и най-добре правят.\nТе знаят печелившите числа\nТака се мълчи и за проектите за еврофондовете. Прокурорска акция освети някои от печелившите – Лиляна Деянова (ЛиЛана), както и нейния брат Александър Деянов, бенефициер на близо 400 000 лв. за разработване на иновативна „Платформа за бийтбокс обучение и музикална бийтбокс транскрипция – BTL“. Имаш крава – пиеш мляко, знаем. Да де, ама за едни държавата е крава, а за останалите – Сирия.\nОперативна програма „Иновации и конкурентоспособност“ е под опеката на Министерството на икономиката, а за еврофондовете като цяло отговаря вицепремиерът Томислав Дончев. Дали смятат да проверят и други проекти по вече затворената заради пандемията програма? За периода 2014–2020 г. договорените за България средства по ОП „Иновации и конкурентоспособност“ са за около 2,6 млрд. лв. Сключени са договори за близо 2,2 млрд. лв. – в т.ч. и за упоменатата платформа. А останалите средства, както обясни наскоро Дончев, ще се насочат към Българската банка за развитие „в подкрепа на най-засегнатите сектори на икономиката“. И тук мъглата пада.\nНо голямата новина от седмицата е друга – ще се пробива Стара планина, за да се направи най-сетне тунел под Шипка. Така една идея, одобрена още през 1897 г. от Деветото народно събрание, е на път да се сбъдне срещу повече от 267 млн. лв. (без ДДС). Дааа, „само премиерът работи; кой друг, освен да говори, работи“, избоботи в един сутрешен блок тази седмица депутатът от ГЕРБ Вежди Рашидов. Дааа, само че толкова много говори, че е чудно кога изобщо успява и да работи.\nУловени в кехлибара на момента\n2020-04-25 Емилия Милчева\nPost Syndicated from Емилия Милчева original https://toest.bg/vmesto-novini-20-24-april-2020/\nВсеки един ден, повече от месец, Националният оперативен щаб (НОЩ) съобщава за смърт. Но когато мощен джип, управляван от дрогиран младеж, уби журналиста Милен Цветков, смъртта вече не беше статистика. За няколко дни пандемията от COVID-19, заедно с растящия брой заразени в България – и граждани, и медици – стана фон, на който различни хора прожектираха гняв, конспиративни теории, нравоучения, даже присъди.\nСъдът остави в ареста обвинения за случилото се 22-годишен К.Н., а двамата му спътници са пуснати под гаранция от по 10 000 лв. Неговата майка се оказа съдружничка на бизнесмена Миню Стайков, който е в ареста вече 14-ти месец, обвинен като лидер на престъпна група и за укриване на данъци. За мнозина това стана утежняващо вината обстоятелство, преди съдът да е произнесъл присъдата си… А бащата на единия спътник – депутатът от ГЕРБ Лъчезар Иванов, побърза да признае публично, че синът му бил в джипа, но депутатът няма нищо общо с него. Някой се уплашил да не бъде оцапан ГЕРБ, пък то цяло леке стана.\nКакво показа тази трагедия – че има наркомани, но няма борба с наркотиците; че заради политическата си кариера родител може да „прегази“ детето си, с което почти не се вижда; че властта пак се готви да поправя в движение Наказателния кодекс, за да угоди на желанието за мъст и справедливост. Ще има увеличение на наказанията за престъпления на пътя, а пияните или дрогирани шофьори ще изтърпяват първата година от присъдата си в „психиатричен затвор“.\nМащабна безсмислица – българските власти смятат да лекуват в затворнически условия пристрастени към дрога, макар в затворите да е също толкова лесно да се снабдиш с дрога. Тоест не си болен от зависимости, докато не извършиш престъпление. Винаги е уместно да се припомня Кърт Вонегът. „Навсякъде и винаги – пише той – правосъдните системи не се вълнуват изобщо дали е постигната справедливост. Както с гладиаторите на римляните, правосъдните системи са начин несправедливите правителства – а други правителства няма – да са страшно забавни, когато на карта е заложен животът на съвсем истински хора.“\nПо черно дантелено бельо в храма на Темида\nДокато правните мозъчета на властта съчинителстват, в храма на Темида – Съдебната палата, са влезли по черно дантелено бельо. Не, никой не е поръчвал проститутки, в случай че това ви хрумва. Срещу 800 лв. там е бил сниман клип на песента „Йерба“, в която се призовава за легализиране на марихуаната.\n„Символът на Темида не може да бъде декор на пошла чалга, еротични танци“, обявиха членове на Висшия съдебен съвет на заседание, на което решиха следващата седмица да отнемат от председателя на Върховния касационен съд Лозан Панов стопанисването на Съдебната палата.\nКлипът, изглежда, е излязъл твърде евтино – виж, ако беше сниман от Министерството на туризма, щеше да удари няколко десетки хиляди, щом за сайт Министерството плаща 70 000. Според ИТ експерти същият може да се направи и за 24 долара. Според министър Николина Ангелкова – не може. А защо Министерството ѝ не ползва другия, направен за 5 млн. лв. през 2011 г. с пари от Оперативна програма „Регионално развитие“? Не ставал. В ГЕРБ не се скъпят за тия работи: земеделският министър в първия кабинет на Борисов – Мирослав Найденов, похарчи едни 100 хиляди лева за акаунти в безплатните социални мрежи и поддържането им. Първите 50 000 спечели красива млада пиарка.\nЩо се отнася до ведомството на Ангелкова, един екскурзовод от Бургас го каза най-добре пред bTV: „Министерството на туризма много добре си върши работата, така че никой да не разбере какво точно върши.“\nДенят започва с Мутафчийски – и свършва с Борисов\nВажното е всички да знаем какво върши премиерът Бойко Борисов – грижи се да сме добре информирани. За тази цел, освен него, НОЩ и чрезвичайно по някой министър, никой друг не се явява в телевизионен ефир по всяко време на денонощието, няколко пъти седмично. Така, ако денят започва с Мутафчийски, приключва с Борисов.\nБрифингът в 23 часа на 20 април обаче, за който бе съобщено половин час по-рано, надмина всички пропагандни похвати на бойковистите. На него ни съобщиха, че няма нищо тревожно в радиационния фон в резултат на пожари край чернобилската АЕЦ в Украйна, избухнали на 4 април и окончателно загасени на 17 април. Изявленията разтревожиха всички, макар обявената цел да бе, че късната комуникация е в името на спокойствието и отпора на фалшивите новини в социалните мрежи. Но пожарът и опасността от радиация не беше тренд нито в социалните, нито в конвенционалните медии, а мнозина дори не бяха разбрали за него.\nЗащо беше свикана тази пресконференция и излъчвана пряко от телевизиите, радиата и онлайн, след като няма нищо тревожно? Новината би могла да се съобщи във вечерните емисии. Но по този начин се генерират ирационални страхове, които в крайна сметка канализират доверието единствено към говорещите глави на брифинга. Те се грижат за нас, те работят за нас, те не спят заради нас. Тези внушения тушират всяко недоволство. Няма да е задълго, господа.\nКараниколов, кажи си за фурмите, ще те разберем\nСъс сигурност няма да е за по-дълго от срока на годност на фурмите, докарани от министъра на икономиката Емил Караниколов със самолет от Обединените арабски емирства. НОЩ и неговият генерал, така словоохотливи по темата радиация, замълчаха за фурмите и не казаха нищо по същество. Преди ден Караниколов обяви, че сушените плодове ще бъдат насочени към нуждаещи се българи.\nА може би и към деца все пак? Половин милион пакета по схемата „Училищен плод и мляко“ чакат да бъдат раздадени, а годността на някои храни в тях изтича. Вместо плодове пък в пакетите слагат краставици. Важното е ДФ „Земеделие“ да разпредели парите на тези, които са в схемата. Пък после дали пакетите ще стигнат до децата, дали храната в тях ще е годна за консумация – никой не се вълнува.\nПремиерът обаче е развълнуван – не от това краставици или фурми ще има в пакетите, а от поздравлението на шефа на МВФ Кристалина Георгиева заради суаповата линия за 2 млрд. евро между БНБ и Европейската централна банка. „Снощи ми се обади Кристалина Георгиева, след като беше чула за суапа с ЕЦБ. И вика: „Бойко, тази вечер на мека, пухена възглавничка сладък сън ще спиш. Спокоен! Милиарди евра имаш, вързал си се за…“ Викам: Криси, Христос воскресе, и ти да си жива и здрава!“, разказва Борисов пред камерите и на народа, който го слуша в четвъртък вечер. Разчита това да е знак, че България може да влезе в чакалнята за еврото заедно с Хърватия през юли. Засега по-добре да си гушка възглавничката.\nА НОЩ да вземе да даде пресконференция по тема, която толкова вълнува милиони в социалните мрежи, почти убедени, че има някаква връзка с коронавируса. А именно: пази ли шапка от алуминиево фолио от влиянието на 5G мрежата? И нека отговорите бъдат по същество.\nПандемията няма да свърши скоро, в самото начало сме, предупреди Ангела Меркел, която заедно с Еманюел Макрон обявява знаменателна инициатива за противодействие на COVID-19 чрез лекарства, тестове и ваксини. (Ако ви се гледа стендъп комик, пуснете си Тръмп за ефектите на белината – но не вярвайте на американския президент, четете етикетите.)\nЗатова стига с въпросите защо точно сега, защо точно човечеството, защо е това божие наказание и прочие. Вонегът и това е обяснил:\n– Защо точно аз?\n– Какъв въпрос, типичен за съществата от Земята, задавате г-н Пилгрим. Защо вие? А защо тогава ние? Защо каквото и да е? Просто защото моментът е. Виждали ли сте някога буболечки, попаднали в кехлибар?\n– И ето ни и нас, г-н Пилгрим, хванати в кехлибара на момента. Тук думата „защо“ не съществува.\n„Кланица 5“ (1969)\nНепротивомутафчийствайте. Юруш на доматите родни\n2020-04-11 Емилия Милчева\nPost Syndicated from Емилия Милчева original https://toest.bg/vmesto-novini-6-10-april-2020/\nНепротивомутафчийствайте. Останете си вкъщи. Ако ви е писнало, прочетете 10 съвета как да разнообразите сексуалния си живот, 5 съвета как да направите вкусни веган пасти или 7 съвета за изолацията и обсесията да пазарувате онлайн. Обърнете се към себе си и ако не ви хареса тишината там, пуснете си някоя пресконференция на Националния щаб, на премиера Борисов или и двете заедно.\nЗа цигарата на Боил Банов\nТака седмицата ще премине по-лесно, а докато преминава, се случват разни неща. Някои съществени, други недотам – като пушещия в кабинета си министър на културата Боил Банов. От няколко милиона зрители, гледали репортажите за действията на министрите по време на пандемията от COVID-19, само Стойчо Стойчев от Добрич се впечатлил и възмутил от цигарата на Банов. Подал сигнал онлайн и получил отговор от Районната здравна инспекция в София, че министърът ще бъде санкциониран по Закона за здравето. Дали? Може да се вярва само ако видим акта за административно нарушение.\nЗа доминацията на българския домат\nНо има къде-къде по-интересни неща от Боил-Бановото тютюнопушене. Например как министрите се борят за българския домат и реинкарнират идея на социалистите. През 2016 г., 2017 г. и 2018 г. БСП последователно предлагаше проектозакон, който да задължи големите търговски вериги в България да продават фиксиран процент български стоки – над 70% за вино и млечни продукти, над 50% за плодове и зеленчуци и между 50 и 25% за месо; разплащане с доставчици за 10 дни вместо за 45 дни и др. Парламентът отхвърли на първо четене проекта за квотите, а Комисията за защита на конкуренцията (КЗК) го определи като антипазарен и допусна, че може да има наказателна процедура от ЕС.\nСега земеделският министър Десислава Танева готви постановление, с което да разпореди половината от площта в магазините да бъде за български храни. Целта е да бъдат подпомогнати българските производители на зеленчуци. Търговските вериги представиха 19 основателни аргумента срещу подобна идея, в т.ч.: самите производители ще трябва да направят допълнителни инвестиции, за да си осигурят сертификати за качеството на храните; що е то продукт, произведен в България, ако в него са вложени вносни суровини – сирене с палмово масло български продукт ли е; нуждата от допълнително оборудване ще повиши крайните цени; има риск от невъзможност да се покрият количествата и др. Танева е твърда – няма да отстъпят.\nА вицепремиерът Красимир Каракачанов и неговата ВМРО дори искат да се забрани временно вносът на плодове и зеленчуци. Сиреч да ни обрече на глад и ответни мерки и така да платим заради евтин и глупав популизъм. Този път КЗК сигурно ще замълчи или ще намери извинение с пандемията за патриотичния напън на властта. Да живей българският домат! Венсеремос!\nРазбира се, управляващите могат да помислят за нов тип правене на земеделска политика. За начало да се започне с намаляване на субсидиите за най-дотираната култура в България – зърното, и да се помисли за зеленчукопроизводството. Точно това обаче няма да направят.\nЗа свещите и Синода\nНяма да ограничат и посещенията на богослуженията по великденските празници. Църквите ще останат отворени, но службите ще бъдат изнесени пред тях, а полицията ще следи да няма струпвания на хора. На специален брифинг след среща с патриарх Неофит и Синода премиерът Борисов и ловчанският митрополит Гавриил съобщиха, че богомолците трябва да са с маски/шалове, да спазват дистанция и в храмовете да има дезинфектанти.\nНяма да се ходи до Йерусалим за Благодатния огън, няма да се раздават върбови клонки на Цветница, няма да се минава под масата на Разпети петък – под плащаница ще е. Важното е обаче, че ще се купуват и палят свещи. Най-големите приходи за Българската православна църква – и особено за Светия синод – идват от продажбата на свещи. Затова бяха и големите баталии за свещоливницата в началото на Прехода, когато имахме два синода и разкол в клира.\n„По никакъв начин никога не се е предавала и разширявала зараза в църкви, където се извършват тайнства! Никога не е имало епидемии в църквата. Те са прекратявали своето действие“, заяви ловчанският митрополит Гавриил преди месец пред БНР.\nТова е като откровението на сръбския патриарх Ириней, който беше осенен през 2014 г. от просветлението, че „наводненията в Средна Европа са наказание заради избирането на австрийския травестит Кончита Вурст за победител в „Евровизия“.\nЗа ипостаса – и президента Радев\nПрезидентът Румен Радев също реши да се изкаже (отново) за природата на нещата. Всъщност – за да обясни, че не е контра на мерките на властта. Понеже в момент като този опозиционното говорене само сваля рейтинга. Така че той се яви по bTV, за да каже за всичко по нещо, а в действителност от същото.\n„Премиерът е много опитен и обигран политик и не хвърля думи на вятъра. Не приемам да се гради образът на спасител върху страха, който той сам раздухва – с трупове, морги, масови гробове, ад, който слиза тук“, посочи Радев. От комуникационна гледна точка този твърде дълъг разговор от час, при това без особен фокус, не е голям позитив. Няма да му препоръчваме трудовете на древноиндийския философ Бхартрихари за метафизичната философия на езика и как езиковата форма се трансформира в ментално съдържание. Но може да поработи върху повече експресивност.\nИначе го разбрахме – хем подкрепя усилията на правителството, хем критикува какви ги вършат. Така че вземете пример от президента. Непротивомутафчийствайте. Щабът и властта са протагонистите. Антагонистите са капитан Хук, Черния лорд Волдемор, Биг Брадър…\nНо това, което ще пребъде завинаги, ще е опиянението от властта. Това, което никога няма да умре, ще бъде тръпката от победата, от гаврата с безпомощния труп на победения враг. Ако искаш да си представиш бъдещето, представи си ботуш, смазващ човешко лице.\nО’Брайън към Уинстън след поредното изтезание,\nВеликденът на коронавируса\n2020-03-28 Емилия Милчева\nPost Syndicated from Емилия Милчева original https://toest.bg/vmesto-novini-23-27-march-2020/\nНе е много ясно кое е провокирало човека да започне да се движи изправен – експлозии на свръхнови, забързали еволюцията му, или Вселенски разум, но днешната пандемия застопори съвременния човек в дома му. Без особена двигателна активност, освен до хладилника и по клавиатурата на компютъра. През ноември м.г. Световната здравна организация предупреди в доклад, че повечето подрастващи не спортуват, не се движат особено и липсата на физическа активност вреди на здравето им. Днешната пандемия от COVID-19 обездвижи милиони хора по света, които все пак комуникират благодарение на дигиталния век и достъпните технологии.\nПоставените под принудителна карантина са като онези, дето са ги пуснали с мярка за неотклонение „домашен арест“. И понеже не може да им сложат електронна гривна (от средата на м.г. вече се използват и в България), в Закона за извънредното положение разрешиха на МВР да получава трафични данни без предварителен съдебен контрол за нарушителите на карантината. Освен „законодателната немарливост“ при подготовката на текстовете, ИТ специалистът Божидар Божанов констатира и още нещо: „Процесите се изпълняват от хора, а хората имат началници, страхове, слабости. В ситуация на млада демокрация, след тоталитарен режим, без изградени традиции, изкушенията за злоупотреби с най-разнообразни цели, в т.ч. политически, не са малки.“\nВ България има достатъчно примери за изкушили се да злоупотребят с власт. Особено власт, дадена на кариеристи. Какво да се прави, както казва Радичков, „Бог е благословил мухата с безкрайно нахалство“. А мярката за трафичните данни дори не е временна.\nВременно е само спирането на парламентарната дейност. 44-тото Народно събрание реши да заседава само при необходимост. От БСП, единствените несъгласни с това, извадиха патетиката, като лидерката Корнелия Нинова заяви: „Парламентарната република временно се отменя и се суспендира Конституцията на България.“ Всъщност за известно време социалистите се лишават от трибуна и опозиционни изяви, но какво пък – нали си имат телевизия. Ето, и Парламентът на Обединеното кралство се разпуска дори за повече – 4 седмици, а вигите и телевизия си нямат.\nПремиерът Бойко Борисов съжали, че Народното събрание не е взело решение да мине в онлайн режим, както работят Европарламентът, Европейският съвет, правителството. БСП не се съгласиха – те могат да пазят демокрацията само от трибуната в пленарната зала… Е, президентът ще я пази дори когато БСП не могат. Впрочем една от темите, по които нападаха властта, вече не е актуална. Вода от водосбора на язовир „Белмекен“ потече тази седмица в Перник и облекчи водния режим, който остава само за през нощта.\nОперация „Жива вода“ се подготвя и за част от бизнеса под формата на схемата 60/40 – ще рече, че държавата ще поеме за максимум 3 месеца 60% от заплатите на служителите на засегнатите фирми, а работодателят се задължава да изплати останалите 40% и осигуровките. За целта са приготвени над 1 млрд. лв., а кои бизнеси и професии ще получат помощ и по какъв механизъм, решава Тристранният съвет. Очаква се над 1 млн. работници от близо 100 000 фирми да бъдат подпомогнати. Ако това е истина, ще се възползват малко по-малко от половината наети на трудов договор в България, които по данни на националната статистика за 2019 г. са 2,2 млн.\nМярката е предвидена в Закона за извънредното положение, публикуван вече в Държавен вестник и претърпял известна редакция тази седмица след президентското вето. От него отпаднаха два текста – за фиксиране на цените и наказателно преследване за невярна информация. По повод първия, предложен от БСП, бившият министър на финансите Милен Велчев заяви, че ако не е замислен като лобистка поправка в интерес на търговците на горива, наистина „чупи тъпомера“. Много щеше да ги облагодетелства точно тях фиксирането на стоките на цени, равни на средноаритметичните, на които са предлагали същите продукти през последните три месеца преди въвеждането на извънредното положение. Тоест вместо горивата да поевтинеят заради сриването на цената на петрола под 30 долара за барел, щяха със закон да си стоят заковани над 2 лв. на литър. Е, вече започнаха да спадат. Тази добра новина дойде в момент, в който пътуванията са само в краен случай.\nДруги „добрини“ си намериха говорители. Като споменатите поименно дарители тази седмица – в началото ѝ шефът на Националния оперативен щаб ген. Мутафчийски назова поименно депутата Делян Пеевски като голям дарител, осигурил към оня момент общо 800 000 лв. за борбата с коронавируса. Ден преди това премиерът съобщи за дарените от бизнесмена Кирил Домусчиев лекарства. Днес вече списъците на тези, дали лични или служебни средства за борба с епидемията, са публикувани в няколко медии.\nЕдинствено дарителите знаят истинските подбуди, поради които даряват. Едни – заради гузна съвест и страстното желание да се „откупят“, други – поради добрата реклама, необходима им за самите тях или компаниите, трети „перат“ имидж и нищо не е по-добро за целта от кауза за доброто. Мнозина обаче го правят, защото наистина вярват, че помагат и така трябва – сред тях и деца, дарили спестени пари, и добротворци, останали анонимни.\nДаренията вървят, но и първите големи съкращения – също. Оръжейната компания „Арсенал“ съкращава близо 2000 от общо 9-те хиляди работещи. Най-големият работодател в производството на автомобилни компоненти – „Язаки България“, временно спира работата и на трите си завода с над 5600 работници. Това е само началото. Стотици хиляди гастарбайтери и други без постоянна работа се завърнаха и този път ще останат, поне на първо време. Терминал 2 стана вход, а доскоро беше изход. Страхуват ли се хората и колко далеч може да ги отведе страхът им? Но за демоскопите е по-удобно да мерят не опасенията, а възхитата от генералите. Мутафчийски се радва на по-голямо доверие от Борисов – 89% срещу 73 на сто.\nГенералът се справя по-добре и с обяснението на различията между трите вида тестове, които се използват в пандемията – PCR тестовете, тези, при които се търси антиген, и известните като бързи тестове. Разбра се, че държавата се подготвя за масов скрининг на населението, който ще се прави на няколко етапа.\n„Епидемията в България още не е започнала. Ще имаме такъв Великден тази година, че ще го запомним“, предрече ген. Венцислав Мутафчийски.\nНаясно сме, генерале, наясно сме.\n2020-03-14 Емилия Милчева\nPost Syndicated from Емилия Милчева original https://toest.bg/vmesto-novini-9-13-march-2020/\n2020-03-07 Емилия Милчева\nPost Syndicated from Емилия Милчева original https://toest.bg/vmesto-novini-2-6-march-2020/\nЧастната „Национална лотария“ на Васил Божков е поискала да бъде обявена в несъстоятелност. Дружеството „Ню геймс“, основен организатор на моментни лотарийни игри, дължи близо 300 млн. лв. на държавата. А какво бъдеще се чертаеше! През 2017 г. се говореше дори за обща българо-македонска лотария. Явно по-лесно щяхме да го докараме до общи талончета за търкане, отколкото до общи чествания на празници и разрешаване на въпроса на въпросите: „Чий е Гоце Делчев?“ Но и до талончета не се стигна. „Златните пирамиди“ се срутиха, но „Аладинова ламба“ свети.\nА сгромолясването на „Пирамидите“ затрупа дребен бизнес. В петиция до премиера тази седмица близо 1000 собственици на павилиони за продажба на цигари, вестници и лотарийни билети от 270 населени места настояват държавата да намери начин и да им изплати около 50 млн. лв. за купени, но непродадени талони. Причината е, че двете големи частни лотарии са давали на консигнация талоните само на централните си дистрибутори. Останалите ги купували предварително с отстъпка 5–7%. Знаят ли предприемачите, че съществува търговски риск, а сред факторите за възникването му има и политически рискове (освен природно-климатичните и стопанските)?\nЧастните лотарии са мъртви, да живее държавната! Макар на нея никой да не ѝ се радва, освен „Левски“ – другите футболни клубове си имат по „бащица“, а „Левски“ се уреди с „майчица“. Обикновено Бойко Борисов успява да убеди някой български бизнесмен да издържа някой клуб. Този път реши да задържи „Левски“ по-близо до сърцето си. Освен това двама бивши футболисти на „сините“ са в ръководството на спонсора на „Левски“ – Българския спортен тотализатор.\nНо „Левски“ е вторият с „майчица“. Първият е „Берое“ (Стара Загора), собственост на държавните ТЕЦ „Марица-изток“ 2 и Българския енергиен холдинг (БЕХ). Същата тази „Марица-изток“ 2, най-голямата въглищна електроцентрала в България, която не може да работи, ако БЕХ не помага, като плаща необходимите ѝ въглеродни емисии. И БЕХ помага – с кредит от близо 400 млн. лв., който трябва да се плати до 30 юни 2024 г. За капак парламентът гарантира издръжката на „Берое“ за дълго, дълго време, след като задължи правителството да спаси „Марица-изток 2“ – независимо от решението на Европейската комисия.\nИзобщо голямо осиновяване пада. ФК „Берое“ – осиновен от „Марица-изток 2“, а ТЕЦ „Марица-изток 2“ – осиновен от БЕХ. И въпреки че става въпрос за търговски дружества, те все пак са държавни, а никой не е питал нито ръководствата им, нито данъкоплатците искат ли милиони да потъват за калпав футбол и нагласени мачове.\nНо както е добре известно, в България всички разбират от футбол и политика. Или почти всички. Достатъчно е да погледнем биографиите на министрите – бивши и настоящи, и ръководството на футболните клубове. Например административен директор на ПФК „Левски“ е било едно много доверено лице – секретарката на Васил Божков в продължение на 11 години Йоана Чолакова. Днес тя е в ареста, обвинена като участник в престъпна група, ръководена от избягалия в ОАЕ хазартен бос. Секретарката на Божков е като шофьора на Цветан Василев – впрегнати в бизнеса от шефовете си. Съдът остави в ареста секретарката, но пусна под парична гаранция от 1 млн. лв. сина на Божков. Абу Даби обаче още не казва ще екстрадира ли в България Васил Божков.\nНо пък дойде един друг отговор, чакан от години. „Газпром“, да се чете Русия, намалява цената на природния газ за България с 40,3% със задна дата – от 5 август 2019 г. Намалението е заради антимонополното разследване на Европейската комисия срещу „Газпром“ – след приключването му Брюксел задължи руската компания да намали цените в седем източноевропейски страни, в т.ч. и България, където не само е продавала скъпо газа, но и е възпрепятствала появата на конкуренция. България последна се възползва от правото си да получи по-евтино синьо гориво. Дали това ще поевтини и парното, продавано от столичната „Топлофикация“, на която се пада близо 36% от консумирания в страната природен газ? Едва ли.\nДали само и единствено бившият вече генерален директор на БНР Светослав Костов е виновен за спирането на „Хоризонт“ на 13 септември м.г.? Такова е заключението в доклада на временната парламентарна комисия, която проучваше спирането на „Хоризонт“ и твърденията за политически натиск върху ръководството и журналисти от националното радио. Въпросът за политическия натиск остава. Костов, кажи си – истината освобождава. Но Костов не иска да бъде (о)свободен. Той иска заплата, за да си храни децата.\nЕдин друг бивш вече шеф обаче не надава такива вопли, макар да има три деца. Вместо това бившият Втори в ГЕРБ Цветан Цветанов активно обикаля страната, повече от Борисов и джипката му, твърдейки, че е за „дейности, свързани с евро-атлантическите ценности“. Нали ръководи Евро-атлантически център за сигурност. На 19 април няма да правя партия, казва Цветанов, но не отрича, че може да се появи някоя нова формация вдясно: „… няма да скрия, че са много хората, които желаят да се направи нов политически проект, който действително да бъде на една по-здрава основа, за реални политики и за политики, с които действително да бъдат защитавани интересите на малкия и средния бизнес“.\nЧовекът, пазил някога гърба на Борисов, назовава темата „къщата в Барселона“, но нищо повече. Главният прокурор Иван Гешев пък заяви, че е изискана информация от испанските власти и ще бъдат разпитани всички засегнати, включително и премиерът Бойко Борисов. Гешев обеща и скорошни резултати от проверките на първите сто приватизирани предприятия. Ще връща на обществото чувството за справедливост. А обществото ще си разплете чорапите…\n2020-02-29 Емилия Милчева\nPost Syndicated from Емилия Милчева original https://toest.bg/vmesto-novini-24-28-february-2020/\n2020-02-22 Емилия Милчева\nPost Syndicated from Емилия Милчева original https://toest.bg/vmesto-novini-17-21-february-2020/\nДве шествия – едно бесило. Така изглеждаше 19 февруари 2020 г., когато всички българи би трябвало да помълчим за 147-годишнината от обесването на Апостола. Президентът Румен Радев, вицепрезидентката Илияна Йотова и лидерката на БСП Корнелия Нинова застанаха начело на шествие от 300–400 души, развяващо трикольори и скандиращо „Мафия!“ пред Паметника на Левски. Там, където е бил обесен, в пазарен ден, за да видят всички трупа. „Стоял на въже до пладне. Публика нямало…“\nНа мястото на обесването Радев доведе ударната група, организирана от Общобългарския комитет „Васил Левски“, в която личаха соцдепутати и известни протестаджии. Президентът пробва да е острие на опозицията – и на „всенародното недоволство“ от управлението на ГЕРБ. „Свободното слово, честните избори, разделението на властите, които са основата на демокрацията, са похитени и опорочени. И днес се питаме: това ли е чистата и свята република на Дякона?“, заяви в речта си държавният глава.\nНе е – и никога не е била. Чистата и святата република е идеал. Време е някой да обясни на Радев да бъде повече прагматичен и по-малко патетичен. Посъветваха го също „да не преиграва с ритуалите и честванията, които са с национално значение“. Но в парламента на следващия ден и ГЕРБ отвърнаха с патос – президентът е поругал паметта на Левски и трябва да се извини. Борисов беше далеч по-уместен, като каза, че няма проблем партия като ГЕРБ да изкара стотина души да освиркват, а „обединителят на нацията да преценява с кои хора се сдружава“.\nА ние се чудим кой от тия хора може да гради „чиста и свята република“. Та те само зайчарници правят – и къщи в чужбина. Нищо че се обиждат един друг на владетели на зайчарници. Например тази седмица президентът, продължавайки с тараните – че Борисов е наредил на службите да го подслушват, заяви, че премиерът се опитва да прехвърли отговорността – „ако може, да скрие и този скандал в зайчарника“. В зайчарника нищо не може да скриеш – клетки, трева, дългоухи хрупат и мърдат с уши. Виж, в тунелите на заешката дупка е друга работа.\nКакво правят зайците в българския зайчарник? „Мрънкали под мустак, разказвали си истории за зарзават, живеели сред огризки и барабонки и… чакали своя пореден спасител, който да им изчисти и подреди зайчарника“.\nАма наистина има много огризки.\nСлед репликата за „зайчарника“, председателката на парламента Цвета Караянчева рече, че президентът вижда сянката на службите да наднича в спалнята му – заради „битовия казус около кариерното развитие на съпругата му“. Развълнува се и съпругата. Последва статус във Facebook. „Малко се засегнах, като стана дума за спални вчера. Иска ми се да уточня, че има случаи, в които и службите са безсилни… Love conquers all .“ Човек може да си помисли, че е писано от плеймейтка за 14 февруари.\nИначе „кариерно развитие“ и „спалня“ може да бъдат и синоними, но не и когато любовта побеждава всичко, разбира се. Напоследък обаче интернет побеждава всичко – и службите, и любовта, както в случая с Бенжамен Гриво, кандидат на партията на президента Макрон за кмет на Париж. Той се оттегли от предизборната надпревара заради видео, в което мастурбира и което изпратил на 27-годишна жена преди две години. Клипът беше пуснат онлайн, а коментатори от целия политически спектър „се оплакаха, че спокойното и лежерно отношение, което Франция имаше към сексуалния живот на политиците си, се измества от жестоките „сгащих те“ правила на социалните медии и интернет“. Напомня ли на случая с публикуваните от един сайт снимки със сексуално съдържание, за да дискредитират кандидат-кмет на София чрез неговата приятелка? Животът онлайн доминира над живота офлайн.\nСамо в някои случаи. В други, като една къща в Барселона и един бивш модел – Борислава Йовчева, нещата офлайн изглеждат доста по-сериозни. Полицията на Каталуния и Прокуратурата за борба с корупцията в Мадрид разследват дали българският премиер Бойко Борисов е свързан с „международна схема за пране на пари“, чиято крайна цел е била Барселона. Тази история излезе на бял свят в България миналата година, разкрита от Елена Йончева, тогава народна представителка от БСП, днес евродепутатка от ПЕС, която внесе сигнал в прокуратурата. Но по-рано бе спомената от Владимира Янева, бившата вече шефка на Софийския градски съд, в записите, известни като „Яневагейт“.\nЛуксозната къща с басейн се намира в района Esplugues de Llobregat, оборудвана с „частна охрана и модерна система за наблюдение“. Купена е през 2013 г. за 3 милиона евро на името на Numin Invest SL чрез съмнителни преводи от офшорки. Тази компания първоначално е управлявана от Борислава Йовчева, а после от нейния баща. Йовчева, която живее там с 6-годишната си дъщеря, карала луксозно бяло порше „Макан“, въпреки че компанията ѝ била почти фалирала. Доскоро сигналът за „къщата в Барселона“ изглеждаше потънал в забвение. Намесата на каталунските правоохранителни органи обаче не просто го извади на повърхността, но и изглежда като началото с предизвестен край за третия мандат на Бойко Борисов. Любовта обаче побеждава всичко.\nНа български терен арестите продължават. Този път е задържан директорът на ТЕЦ „Бобов дол“ Емил Христов и няма съмнение, че е заради горенето на отпадъци. При горенето на боклук в тецовете се отделят повече канцерогенни вещества, а в България една-единствена инсталация за горене на боклуци отговаряла на всички изисквания – тази в Пещера. Става въпрос за инсталацията на завод „Биовет“, собственост на братя Домусчиеви. Срещу нея имаше протести, а местните хора настояват за референдум за съществуването ѝ заради качеството на въздуха. Там също се горят отпадъци от Италия, вероятно не тези, които българските власти реекспортират. А на пристанище „Варна“ тази седмица задържаха контейнер с радиоактивен вносен скрап. Дали някой вече е сигнализирал на прокуратурата, толкова натоварена напоследък?\nГлавният прокурор Иван Гешев и тази седмица повтори, че проверката на приватизацията ще обхване всички сделки. Едни анализатори го похвалиха, „че се опитва да изгради и да стабилизира авторитета на прокуратурата“, други – че е младият император Комод от филма „Гладиатор“, рестартирал гладиаторските игри, след като узурпирал властта. За шоумена Слави Трифонов, учредил тази седмица партията с новото име „Има такъв народ“, „когато се появи прокурор, който решава да действа по закон и е твърде активен, на нас ни изглежда странно“.\nИ активният Гешев не спира. Прокуратурата и МВР продължават да вадят артефакти от „пещерата на Аладин“ – офисите на забегналия в ОАЕ хазартен бос Васил Божков. Попаднаха и на оригинален документ за криминална регистрация на Божков, издаден от социалистическото МВР, който би трябвало да е в архивите на МВР, но е в касата на боса. А босът е с 11 обвинения в момента – за данъчни престъпления, изнудване, търговия с влияние и др.\nКакво каза Гешев по повод документа: „Това обяснява и отговаря на въпроса, който вие, журналистите, задавате: „Защо сега?“ Първият отговор, най-лесният: защото сега съм главен прокурор, защото сега има политическа воля, а другия отговор дава тази справка. Това показва, че едно лице, регистрирано преди 89-та година, осъдено е два пъти, но в един момент е почувствало, че е по-силно от държавата и си е оставило трофей. Това е станало.“\nДали когато Гешев арестува всички олигарси, ще мине към политиците и откъде ще е политическата воля за това? Защото лявата ръка винаги знае какво прави дясната – и обратно. Към момента са стартирали само две дела – срещу арестуваните от ерата „Цацаров“ Николай и Евгения Баневи и Ветко и Маринела Арабаджиеви. Дали ще му стигне 7-годишният мандат на Гешев, за да види развоя и приключването на останалите?\nДокато главният прокурор арестува, премиерът назидава. Гневен и раздразнен, Бойко Борисов не само чете конско на шефа на Агенция „Пътна инфраструктура“, задето са се полакомили да печелят от винетки от жителите на софийски села, но то стана и публично достояние. Въпреки това в Нови Искър пак протестираха, а юристи основателно запитаха защо жителите на Столичната община са привилегировани спрямо останалите български граждани. Наложи се регионалната министърка Петя Аврамова да се появи в национален ефир, за да обясни какво ще се прави, но излезе, че проблемите са по-големи и тепърва ще има защо да се излива още гняв.\nАко Борисов се прави на протестоукротител обаче, как ще се справи с нестихналото недоволство на медицинските сестри – на 1 март пред „Пирогов“ те отново се канят да излязат. Този път протестът е безсрочен и отново за същото – достойно заплащане и по-добри условия на труд. Властта така и не е изпълнила обещанието си от 1 януари основните заплати да стигнат 950 лв. (Но пък 10-процентното увеличение на бюджетните служители е факт.)\nНамира се обаче и наполовина добра новина. Наполовина, защото същинското изпълнение ще отнеме поне година. България най-сетне ще закупи два медицински хеликоптера с 20 млн. лв., осигурени от европейските оперативни програми. България единствена в ЕС няма такива. В петицията, подписана от хиляди граждани, се настояваше за поне четири, но и два е по-добре от нищо. Досега се разчиташе за спасителни акции на военните хеликоптери – и разбира се, на доброто сърце на Борисов, който разпореждаше операции по спасяване.\nВсе пак премиерът е наясно: спасяването на едни е спасение за други. Макар че Левски не сме го спасили и „тре`а да ни е срам, включително“. Никого не го е срам. Портрети на Левски висят в министерски и президентски кабинети, а политиците обесиха Левски още веднъж – на клупа на партийната пропаганда. През това време други оставиха цветя на паметника, без камери, без селфита, без глупави приказки и приповдигнати речи – заради химерата „чиста и свята република“, в името на която някои умират без публика.\n2020-02-15 Емилия Милчева\nPost Syndicated from Емилия Милчева original https://toest.bg/vmesto-novini-10-14-february-2020/\n2020-02-01 Емилия Милчева\nPost Syndicated from Емилия Милчева original https://toest.bg/vmesto-novini-27-31-january-2020/


Днес беше събитието, което отбеляза възобновяването на дейността Син въздух от базата Бакау. Напомняме ви това на 18 октомври се състоя повторното отваряне на международното летище Бакъу, след приключване на дейностите по реконструкция на пистата.\nBlue Air отново потвърждава ангажимента си към Бакъу като стратегически пазар за компанията и обявява 7 нови маршрута, експлоатирани от Бакъу от декември 2020 г., интелигентни връзки с Европа през Букурещ, както и персонализирани оферти и услуги и свързаност, адаптирани към местните нужди на жителите на Бакъу.\nBACĂU е базата на Blue Air от 11 години\nBlue Air има над 30 000 полета до/от Бакау. Над 4 милиона пътници досега са летели с Blue Air до/от Бакау.\nВ момента, Blue Air лети от Бакау до дестинации в: Италия, Белгия, Кипър, Франция, Великобритания, Германия, Испания, Гърция, Ирландия и дори Румъния. Полетите са директни или през Букурещ.\nBlue Air възобнови полетите от Бакау\nЗа да отпразнува възобновяването на полетите от летище Бакъу, Blue Air провежда промоция, посветена изключително на жителите на Бакъу, като предлага 50% отстъпка за всички полети до/от Бакъу за всички резервации, направени на 21 и 22 октомври.


Силикон на пръчки Akfix HM208 ф 11 безцветен 1 kг 33 бр - Цена - Продажба\nСиликон на пръчки Akfix HM208 ф 11 безцветен 1 kг 33 бр\nПродукта "Силикон на пръчки Akfix HM208 ф 11 безцветен 1 kг 33 бр" е добавен в кошницата!\nМултифункционален силикон на пръчки за топло лепене\nПродуктов код: M024997\nКод на производителя: 0702HM208/GA100\nСиликон на пръчки Akfix HM208 ф 11 безцветен 1 kг 33 бр е мултифункционален силикон на пръчки за топло лепене. Подходящ е за залепване на различни материали като керамика, стъкло, дърво, твърдо ПВЦ, OSB, метал, твърд картон, кожени изделия и други, които не се топят при нагряване. Постига най-добра адхезия при нагряване до 200°C, след обезпрашаване и почистване със спирт.\nОснова : Silicone Polymer ( Oxime )\nТочка на омекване : 86°C + / - 3 ( Ring and ball ) ( ASTM E28 )\nОтносително тегло : 0,98 гр / см3 ( ASTM D792 )\nВискозитет : 2250 cPs at 121°C ( ASTM D3236 )\nОтворено време : 45 - 50 сек.\nСкорост на втвърдяване : 45 - 50 сек.\nEлатичност : ≥ 60 %\nТемпература при нанасяне : + 180 - 200°C\nОбем: 1 кг / 33 бр\nСиликон на пръчки Akfix HM208 ф 11 безцветен 1 kг 33 бр е екологично чист и без миризма.\nБихте ли препоръчали Силикон на пръчки Akfix HM208 ф 11 безцветен 1 kг 33 бр на други? Оставете Вашият коментар и оценка за продукта. Към ревютата\nЖелаете да Ви доставим Силикон на пръчки Akfix HM208 ф 11 безцветен 1 kг 33 бр утре? Вижте нашите Условия за доставка.\nСиликон термо 300° Akfix HT300 20 бр х 85 гр Температуроустойчив еластичен силикон, 20 броя в кашон, 2... 66.80лв.\nСиликон неутрален Akfix 915N за стъклопакет черен 12 бр х... Еднокомпонентен неутрален силикон, 12 броя в кашон 11.94 лв. 112.86лв.\nСиликон неутрален Akfix 915N за стъклопакет 24 бр х 310 мл Еднокомпонентен неутрален силикон, 24 броя в кашон, 4 цвята От 145.90лв. до 165.60лв.\nСиликон за кухни и бани Akfix 100S 24 бр х 280 мл Санитарен силикон за кухни и бани 24 бр в кашон, бял и... 119.00лв.\nСиликон на пръчки, Akfix HM208 , силикон\nАко Силикон на пръчки Akfix HM208 ф 11 безцветен 1 kг 33 бр който разглеждате не е най-доброто решение за Вас, може да разгледате повече продукти от Akfix или Силикони. Megahome.bg се старае да удовлетвори всички Ваши нужди и ще се радваме да бъдете наши клиенти!\nУспешно се абонирахте за по-ниска цена на Силикон на пръчки Akfix HM208 ф 11 безцветен 1 kг 33 бр. Очаквайте писмо в електронната си поща при понижаване на цената.


Десетте най-добри дестинации за кулинарен туризъм | Агроновините\nYou are at:Home»Туризъм»Гастрономически туризъм»Десетте най-добри дестинации за кулинарен туризъм\nДесетте най-добри дестинации за кулинарен туризъм\nBy Агроновините 19.08.2014 Updated: 16.02.2020 Няма коментари6 Mins Read\nНай-добрият начин да се насладите на незабравими гастрономически угощения, на гозбите на известни готвачи и майстори на кулинарното изкуство е докато сте на почивка. „Няма хора, които да не се нуждаят от храна”, това са думи на Катрин Хийлд, председател и главен изпълнителен директор на компанията от Нюйорк Remote Lands, цитирана от bapc.bg. Тази компания изготвя луксозни индивидуални екскурзии в Азия. “Интересът се увеличава, когато акцентираме върху това.”\nГурмето е най-развиващата се насока в туризма\nИ доколко е възможно да не са положителни кулинарно ориентираните почивки? Невъзможно е. Според Travel Industry Association of America (TIA), повече от всякога американците предприемат кулинарни ваканции. Първото проучване на TIA сред туристите, ценители на виното и кулинарията, показва, че двама от всеки пет туристи са имали кулинарни преживявания по време на почивката си.\n„Гурме-туризмът, включително кулинарните и винените екскурзии, в момента е едни от най-развиващите се насоки в туризма. С годините туристите са станали по-образовани по отношение на кулинарията и търсят възможности за по-богати впечатления от туристическото място с предлаганите там блюда и вина”, казва Кати Кийф, която е мениджър връзки с медиите в TIA.\nКулинарните дестинации предлагат усъвършенствани менюта и винени листи\nЗа да бъдат в унисон с тази разрастваща се насока, хотелите по света все повече усъвършенстват менютата и винените си листи, организират кулинарни школи и привличат елитни готвачи, с които да впечатлят любителите на кулинарен туризъм.\n„ Съвременните туристи, търсещи лукс, се увеличават и те наистина търсят най-доброто”, допълва тя. „В основата на всичко е любовта към храната и удоволствието да научаваш за храната. Да опознаеш дадена култура по един естествен и неподправен начин.” За да ви помогне да направите своя избор, Forbes.com е изготвил списък с десетте най-добри дестинации за кулинарен туризъм.\nТози манастир, построен през XI в. в Кианти, централната част на Тоскана, е бил превърнат в семеен винен курорт и готварско училище. Тук гостите се настаняват в обновени с вкус монашески килии.Курсовете по готварство са тридневни и петдневни и струват от 1165 до 3200 щ.д. Цената включва нощувка в двойна стая, а ла карт дневни курсове по готварство, в които гостите се учат как се приготвя пълно италианско меню от хляба до десертите, и всичко това струва 200 щ.д. на човек.\nВ полите на планината Смоуки Маунтинс в щата Тенеси, в училището по готварство и епикурейските изживявания Blackberry Farm (на цени от 600 до 2200 щ.д. на човек) няколко пъти годишно гост-майстори готвачи и винари провеждат кулинарни уикенди. Те включват уроци по готварство и дегустация на вино. Това лято ще отвори врати и FarmStead в която ще се предлага викингска кухня. Минималната цена за стая е 695 щ.д.\nСред 200 акра частен парк в характерна за ирландската провинция къща е разположено Dunbrody Cookery School, член на Small Luxury Hotels. Там небезизвестният главен готвач на хотела Кевин Дъндън провежда курсовете „Вкусни десерти” и „Вечерно парти за шестима”. В тях се набляга най-вече на прясната кухня и свежите продукти произведени в Ирландия. 194 долара струва курс от един ден, 380 двудневния, а цените на стаите започват от 310 щ.д.\nАко имате деца или сте любители на сладкото вашата дестинация през април е Hotel Heritage в Брюж. Минималната цена е 145 щ.д. на човек. Тя включва закуска, разходка с лодка по каналите на Брюж, кутия с ръчно приготвени белгийски шоколади в стаята и шоколадова напитка в бара.\nВъв Villa San Michele на хълмистите склонове близо до Флоренция от април до октомври работи готварско училище. В него гостуващи майстори готвачи провеждат три и четиридневни курсове. „Не само че изглежда добре, но е и вкусно” (1280 щ.д.) е кулинарно обучение за несемейни хора, а дългогодишният фаворит – „Симфония от паста” (2150 щ.д.), се ръководи от трима италиански майстор-готвачи. В цената е включена нощувката.\nВ Западен Тексас наскоро бе открит Център по кулинарно изкуство. В неговата по последна мода кухня със 60 места се дегустира вино и текила. Провеждат се и кулинарни курсове. Интерес представлява „Аз ще приготвя вечерята” който е за деца 14 години (95 долара) и кулинарната демонстрация от четири часа след която гостите готвят и опитват гозбите в комбинация с различни вина (175 щ.д.). Минималната цена за нощувка е 230 щ.д.\nХотел Lapa Palace в Лисабон предлага от септември до май различни четиридневни кулинарни пакети. През три от дните се провеждат индивидуални екскурзии до Лисабон където се дегустира порто , а през четвъртия ден се провежда кулинарен урок,след което гостите обядват с гост-готвача. Сред тях са известни имена като Клод Троагро, Серж Виейра и Франко Луис. Минималната цена за един човек е 2600 долара.\nВ околностите на Бордо, закътан близо до най-добрите френски лозя хотел Grand Cru, Les Sources de Caudalie е както място за уединение, така и спа, а донякъде и рай за любителите на гастрономията. В хотела от 50 стаи, гостите могат да вземат участие в уроци по готварство чиято продължителност е три часа (120 щ.д., включително дегустационно меню) и в курс по дегустация на вина (100 щ.д.). Минималната цена за стая е 240 щ.д.\nВ предлаганите кулинарни уроци на хотел One&Only Maldives в Реети Ра , които започнаха наскоро, участват много и разнообразни готвачи . Всеки урок е воден от различен майстор и краят му завършва с чаша бира, вино, шампанско или японско саке. Три урока струват 90 щ.д. Учениците се обучават да готвят тайландско, индийско, шриланкско или малдивско къри, прясно суши и сашими с баракуда или риба тон или мезе от ливанската национална кухня. Минималната цена за стая е 750 щ.д.\nВ курорта Канкун в Мексико наскоро е открит Кулинарен център. Той работи през шест от седемте дни от седмицата. Водят се два кулинарни курса. Гостите се обучават в готвенето на мексиканска, френска или тосканска храна. Всеки ден се провеждат и дегустации на вино и текила. За да усетите най-голяма наслада, можете да си резервирате някой от кулинарните пакети на хотела. В тях освен нощувки и закуски са включени и два кулинарни урока и дегустации на текила или вино. 469 или 699 щ.д. са най-ниските цени на нощ, според това през кой сезон са.


Цифров часовник с термометър 3615 – topsell.shop\nколичество за Цифров часовник с термометър 3615\nЧасовникът е оборудван с календар, който се показва на екрана, и също съответният ден от седмицата. В часовника има вграден термометър, който показва околната температура на екрана.\nзахранващо напрежение на адаптера – 220 VAC;\nзахранващо напрежение на часовника – 5 VAC / 0.5 A;\nмонтаж – стенен чрез планки с винтове;\nчас – часове : минути : секунди;\nдата – ден : месец ; година;\nден от седмицата – от Понеделник до Неделя;\nбутон „RESET“ за връщане към фабричните настройки.\nНапишете първия отзив за „Цифров часовник с термометър 3615“ Отказ


Габриела Чех от “Фейсбук”: Борим се с фалшивите профили с иновативни технологии | Luboslovie.bg\nГабриела Чех от “Фейсбук”: Борим се с фалшивите профили с иновативни технологии\n26 фев. 2018 | PR и Комуникации | 0 |\nГабриела Чех е юрист по образование и отговаря за публичните политики и регулаторните отношения на „Фейсбук” в Централна и Източна Европа. Занимава се с въпроси като защита на личните данни, човешките права в интернет, свобода на словото и реч на омразата, единния дигитален пазар и др. и по-общо – със социалната стойност на интернет услугите. Преди „Фейсбук” е изпълнителен директор на Унгарското държавно радио и директор в „ПанТел” (PanTel). Също така е била дипломат. Какво мислехте за социалната мрежа “Фейсбук” преди да започнете да работите за нея?Ами, на практика аз бях в социалната мрежа още преди да започна да работя за нея.\nИ изненадващо, след като се присъединих към компанията и видях нещата отвътре, моето отношение, моята любов към нея не се промени. Знаете, че в много случаи като видите как функционира нещо отвътре, виждате, че нещата далеч не са толкова бляскави, както на пръв поглед. И трябва да ви кажа, че работя за “Фейсбук” от 6 години и все още е толкова вълнуващо, колкото в началото. Страхотно е да работиш заедно с толкова много отдадени хора. Защото когато си направих профил във “Фейсбук”, то мрежата още беше една нова платформа. Беше нещо наистина ново и вълнуващо, изведнъж можех да се свържа със старите ми приятели, които са се преместили в САЩ или в Австралия. И от тогава насам, “Фейсбук” винаги се развива, винаги прави нещо ново, революционно, което понякога е трудно, трудно за обяснение, трудно да се вкара в програмата.Вие сте началник на обществената политика на “Фейсбук” за Централна и Източна Европа. Какво означава това?Това означава много пътуване в повече от 20 държави, но най-вече в Централна и Източна Европа и държави-членки на ЕС.\nСрещи с държавни служители, неправителствени организации, предприемачи, търговски организации и да дискутирам обществени проблеми с тях. Като например какви са добрите регулации и закони за компании като вас и за компании като нашата. Дали се нуждаем ли се изобщо от регулации? И ако се нуждаем, то как бихме могли да сме част от дискусиите? Като европейска компания, за нас е важно да говорим с един глас на регионално ниво, на европейско ниво… Това означава обществена политика.Кажете ни, като журналист и като дипломат, изобщо човек с огромен опит в социалната сфера, откъде си набавяте информация? От статусите на приятели в мрежата?Аз съм от тези старомодни хора, които все още четат сайтовете на медиите и ги споделям на профила си в социалната мрежа. Като казахте това, смятате ли, че компанията ви “Фейсбук” беше готова да се превърне в движещата сила за цялата медийна индустрия?Ами, “Фейсбук” е технологична платформа, това е дискусия, в която участваме доста. Сигурна съм, че много от вас имат ясно изградена позиция по този въпрос.\n“Фейсбук” не е медия, не е информационна агенция. Но ние имаме важна роля в това, как хората използват медиите, както и в това, как медиите имат достъп до повече потребители. Така че ние не бива да отричаме нашата отговорност, нашата роля в това нещо. Има една много важна разлика – “Фейсбук” не произвежда информация. Ние не желаем да произвеждаме информация и имаме точно 0 служители, занимаващи се с това. И точно така искаме да продължим. Ние просто публикуваме информация на други организации, и нашата отговорност е да следим как това се приема на нашата платформа.Разбирам. Ще се опитате ли да спрете нарастващия брой на така наречените “тролове” в мрежата? Модерното средство за атака на имиджа на хора или организации и за създаването на паралелна реалност? Както стана по време на президентските избори в САЩ през 2016 г. ?Ние се борим с троловете от самото начало на “Фейсбук”. Така че във вашия въпрос има скрити още поне 5. И ще отнеме цялото време, в което говоря на сцената, за да адресирам тези въпроси… Истината е, че ние се борим с “троловете” от години.\n“Троловете” печелят пари от това, че ползват “Фейсбук”. “Троловете” пишат главно по политически теми. В последно време, на събития като президентските избори в САЩ, както споменахте, когато видим политически фигури или политически поддръжници на някоя партия по време на избори, включително и в Европа, или просто когато има някой нагорещен спор от национално значение. Хората обичайно стават активни, но има и хора, които всъщност не са реални лица, но профилите са им създадени в крайна сметка от истински хора, това са така наречените “фалшиви профили”, и тук идва нашата отговорност да ги спрем. Въпросът ви е за това, как тези профили са свързани с “фалшивите новини”. За нас, ключът към този проблем са “фалшивите профили”. Ние сме “Фейсбук”, не сме съд. Не можем да съдим всяко твърдение, дали то е вярно или грешно.\nТова би било краят на света за нашата индустрия – организация като нас да решава кое е вярно и кое не. Но това, което е важно за нас е да установим кой стои зад дадено твърдение, кой разпространява дадена информация. И когато това е фалшив профил, тоест този профил не представя истински човек и ние нямаме истинска комуникация между 2-ма души, тогава ние трябва да се активизираме и тогава го правим. И тогава използваме нашите иновативни технологии, които ще представя след време.\nДа се борим с проблема на фалшивите профили, да идентифицираме фалшивите профили. Може би сте чули, че на последните избори във Франция, ние идентифицирахме и изтрихме повече от 30 000 фалшиви профила, които са били създадени, за да са активни по време на изборите. И с помощта на нашата високоразвита технология и разбира се човешки ресурс, ние успяхме да идентифицираме и изтрием тези профили. И това имаше много силен ефект върху честността на френските избори.\nПредишно Маги Халваджиян побесня в ефир, заплаши Нова телевизия\nСледващо Разследващ журналист е разстрелян в Словакия\nПолитиките в сферата на КСО – креативни и разнообразни\nUNITED GROUP официално придобива Vivacom


Алиса Юрченко: Русия малко по малко си купува България, „инвестицията” на олигарха Медведчук от 20 млн. евро е доказателство за това | Burgas-podlupa.com\n10/28/2021 - 07:03\n- Г-жо Юрченко, как стигнахте до разкритията, че украинският олигарх, приближен до обкръжението на Путин Виктор Медвечук е придобил по българското Черноморие имоти за близо 20 милиона евро?\n- В 2019 година олигархът и кум на Путин Виктор Медведчук беше избран за народен представител в Украйна и беше задължен да подаде публична декларация за своите доходи и активи. В нея аз открих, че семейството на Медведчук от 2007 година управлява 5 български компании. Според българския фирмен регистър се оказва, че тези дружества са създадени с цел покупко-продажба на недвижима собственост. Затова реших да проверя каква собственост притежават тези фирми в България. Проверка в българския имуществен регистър разкри, че още от 2007 година тези дружества са придобили 23 хектара от територията на българското Черноморие, в общините Несебър, Поморие и Царево.\n- Какъв е бил механизмът на придобиването на тези имоти, защо е предпочел България?\n- Активите са били придобити чрез фирми, създадени в България от кипърски компании, в които е бил внесен значителен уставен капитал – от 37 милиона лева, с цел придобиването на недвижима собственост. Заради пандемията от коронавирус журналисти не бяха допускани в кулоарите на украинския парламент. Това не ни даде възможност да поискаме от Медведчук лично да коментира този казус. Затова ми е трудно да отговоря защо е избрал точно България. Предполагам обаче, че една от причините е да бъдат инвестирани свободни пари, каквито Медведчук очевидно има.\n- Продължавате ли разследването, до каква нова информация сте стигнала?\n- В последно време имах възможността да изясня доста подробности за богатството на Медведчук. Например, че неговото семейство от 2015 година притежава една от най-скъпите яхти в света - - Royal Romance, която струва $200 милиона. Тя е записана като собственост на името на офшорна фирма (регистрирана на Маршаловските острово). И още, че през 2012 година е закупил акции на няколко украински телевизионни канала, ставайки партньор на друг украински олигарх Игор Коломойски.\nСега, разбира се, собственик на тези активи, включително и на земята в България, се явява неговата съпруга – телевизионната водеща Оксана Марченко. Въпреки това Медведчук призна в едно от интервютата с него, че е прехвърлил бизнеса си на съпругата си след като му бяха наложени санкции от САЩ през 2014 година. Това може да се види и по отношение на компаниите, създадени с цел покупка и собственост на недвижими имоти.\nДетайли може да видите ТУК.\n- От къде идват парите на Медвечук, които той влага чрез съпругата си у нас?\n- Това е много интересен въпрос. Работата е в това, че Медведчук през последните години започна да се позиционира и представя като бизнесмен. В началото на 2000 година той беше много влиятелен чиновник. Оглавяваше администрацията на президента на Украйна Леонид Кучма. В момента, в който той купува въпросната земя в България през 2007, Кучма от две години вече не е президент, докато Медведчук все още заема важен пост в държавната администрация на Украйна – във Висшия съвет по правосъдие, който се разпорежда със съдбата на украинските съдии.\nВ тази връзка на въпроса от къде Медведчук би могъл да притежава такива огромни пари и въобще да има толкова сериозен бизнес, отговор може да даде следната история. През 2003 година украинската компания „Нефтегаздобыча“, която по това време не разполага с никакъв сериозен ресурс, изведнъж получи лиценз за разработване на газови находища в Украйна. За много кратко време тя стана най-голямата частна газодобивна компания в Украйна, а нейният тогавашен директор Олег Семинский ми е разказвал, че според него компанията е получили лиценз благодарение на Медведчук, който по това време оглавява администрацията на президента. Директорът на компанията съща така предполагаше, че Медведчук е получил дял в тази компания, оформен като офшорка. Съответно, той може би е получавал пари, които компанията е печелила през следващите години, или под формата на парично възнаграждение. Това е една от възможните версии как Медведчук се е сдобил с толкова сериозен капитал, търгувайки с влияние. (Видео от твърденията на Олег Семински може да видите в блога на Алиса Юрченко).\n- Голямото изкупуване на имоти е станало през 2007 г., тогава в България на власт беше правителство, подкрепяно от проруски партии, виждате ли някаква връзка?\n- Мисля, че Медведчук е вложил парите си в регион, който той счита като комфортен за себе си. В това число и от политическа гледна точка.\n- Смятате ли, че българските специални служби и финансовото разузнаване са проспали тези съмнителни инвестиции?\n- Да, и според мен въпросът с произхода на такива големи пари, притежавани от Медведчук през 2007 година е много интересен. Едрият бизнес в Украйна, особено през този период, задължително е обвързан с властта, като са давани подкупи или дялове в компании. А Медведчук е имал и влияние, но и реална власт.\n- Медвечук е кум на Путин, какво още се знае за връзката им?\n- Медведчук е главният агент на Путин в Украйна, който транслира посланията на руския президент, които са важни за него. Както политически, така и икономически. В същото време Медведчук системно и публично се противопоставя на асоциирането на Украйна към ЕС и настоява за митнически съюз с Русия.\nОсвен това, мои колеги разкриха, че през 2016 година Медведчук, посредством съпругата си започва нефтодобивен бизнес в Русия, получава възможност да продава руски нефт и да печели от това. И дори успява да продава гориво в САЩ, независимо от санкциите. Виж повече тук: https://www.radiosvoboda.org/a/schemes/30813229.html\n- Българското Черноморие отдавна е обект на руска инвазия, изкупува се всякаква собственост, възможно ли е това да е част от хибридната война, която Кремъл води срещу страни от бившия социалистически блок, с цел контрол и дестабилизация?\n- На мен ми трудно да преценя дали някой се е замислял над тази толкова крупна покупка, обаче аз определено виждам рискове в концентрацията на проруските интереси на територията на чужда страна.\n- Как се връзват подобни съмнителни инвестиции с думите на руския депутат Пьотр Толстой, който обяви преди няколко години, че ако е необходими ще си купят България?\n- Може би от доста време Русия малко по малко си купува България…\n- Може ли това обстоятелство да се окаже проблем за националната сигурност на страната ни?\n- Като цяло огромната концентрация на активи дава допълнителна възможност за влияние. В този смисъл въпросът за външното влияние в една страна, в широкия смисъл на думата, включващо контакти и вземането на конкретни решения, би трябва да бъде в полезрението на специалните служби, които отговарят за нейната национална сигурност.